2013/0297 (COD)

KOMUNIKACIJA KOMISIJE
EUROPSKOM PARLAMENTU

na temelju članka 294. stavka 6. Ugovora o funkcioniranju Europske unije

o

stajalištu Vijeća o donošenju Prijedloga uredbe Europskog parlamenta i Vijeća o izmjeni Uredbe (EZ) br. 91/2003 o statistici željezničkog prijevoza u vezi s prikupljanjem podataka o robi, putnicima i nesrećama

(Tekst značajan za EGP)

1. Kontekst

|  |  |
| --- | --- |
| Datum slanja prijedloga Europskom parlamentu i VijećuCOM(2013) 611– 2013/297(COD) | 30. kolovoza 2013.  |
| Datum mišljenja Europskog gospodarskog i socijalnog odbora: | nije primjenjivo |
| Datum stajališta Europskog parlamenta, prvo čitanje: | 11. ožujka 2014.  |
| Datum slanja izmijenjenog prijedloga: | nije primjenjivo  |
| Datum donošenja stajališta Vijeća: | 18. srpnja 2016. |

2. Cilj prijedloga Komisije

Cilj je prijedloga Komisije izmijeniti Uredbu (EZ) br. 91/2003[[1]](#footnote-1) kako bi se ažurirao, pojednostavnio i optimizirao postojeći pravni okvir za europsku statistiku željezničkog prijevoza te uskladio s Ugovorom o funkcioniranju Europske unije (UFEU) u pogledu delegiranih i provedbenih ovlasti.

Predloženom bi se Uredbom Komisija ovlastila za donošenje delegiranih akata radi prilagodbe definicija i graničnih vrijednosti za izvješćivanje, izmjene sadržaja prilogâ te navođenja podataka koji će se dostaviti.

Njome bi se Komisiji dodijelile i provedbene ovlasti u cilju osiguranja jedinstvenih uvjeta u pogledu specifikacije informacija koje treba osigurati za izvješća o kvaliteti i usporedivosti rezultata, u skladu s postupkom ispitivanja utvrđenim u članku 5. Uredbe (EU) br. 182/2011[[2]](#footnote-2).

3. Primjedbe na stajalište Vijeća

3.1. Opće primjedbe

U stajalištu Vijeća s jedne je strane uzet u obzir dogovor postignut između Vijeća, Odbora za promet i turizam Europskog parlamenta i Komisije u tripartitnim raspravama od 24. svibnja 2016., a s druge novi Međuinstitucijski sporazum o boljoj izradi zakonodavstva od 13. travnja 2016.[[3]](#footnote-3).

Glavni problem zbog kojeg je blokiran ovaj dokument bilo je pitanje postizanja dogovora s Europskim parlamentom o formalizaciji razmjene podataka između Eurostata, Europske agencije za željeznice (ERA)[[4]](#footnote-4) i Glavne uprave za mobilnost i promet (GU MOVE) putem bilateralnih memoranduma o razumijevanju.

Konsenzus je konačno postignut potpisivanjem dvaju memoranduma o razumijevanju, jednog između Eurostata i GU MOVE i drugog između Eurostata i ERA-e. Europski parlament time je dobio jamstvo da će se podaci koje je zatražio obraditi i staviti na raspolaganje.

Tekst ne sadržava izričito upućivanje na memorandume o razumijevanju, ali se jedna uvodna izjava odnosi na „odgovarajuće sporazume o suradnji u pogledu statističkih aktivnosti”.

Vijeće je donijelo svoje stajalište u prvom čitanju 18. srpnja 2016*.*

Stajalište Vijeća Komisiji je prihvatljivo.

3.2. Napomene o izmjenama koje je donio Europski parlament

3.2.1. Izmjene Europskog parlamenta koje su u cijelosti, djelomično ili načelno uključene u stajalište Vijeća u prvom čitanju

Europski parlament donio je 11. ožujka 2014. zakonodavnu rezoluciju o prijedlogu 23 izmjene. Komisija ih je većinu odbila, uključujući zahtjev za dodatne varijable. Konkretno, mišljenje je Europskog parlamenta bilo da bi prikupljanje podataka trebalo proširiti tako da budu uključeni podaci o željezničkoj infrastrukturi te da bi trebalo postojati više mjernih varijabli za statistiku o prijevozu putnika, posebno u pogledu prekograničnih veza koje bi, kako smatra, trebale biti u središtu prometne politike EU-a.

3.2.2. Izmjene Europskog parlamenta koje nisu uključene u stajalište Vijeća u prvom čitanju

Glavne izmjene u pogledu izričitog dodavanja novih varijabli nisu uključene u stajalište Vijeća.

3.3. Odredbe koje je izmijenilo Vijeće i stajalište Komisije o njima

Nova uvodna izjava (3a) bavi se pitanjem daljnjeg prikupljanja podataka u cilju izbjegavanja udvostručavanja posla i optimiranja upotrebe postojećih informacija. U njoj se navodi i da bi „trebalo postići odgovarajuće sporazume o suradnji u pogledu statističkih aktivnosti između službi Komisije i relevantnih subjekata, među ostalim i na međunarodnoj razini”.

U članku 3. stavku 2. upućuje se na isključivu ovlast dodijeljenu Komisiji da donosi delegirane akte radi prilagodbe postojećih tehničkih definicija i uvođenja novih tehničkih definicija. Navodi se i da Komisija pri izvršavanju te ovlasti treba osigurati da se tim delegiranim aktima državama članicama ili davateljima podataka ne nameće znatno dodatno opterećenje. Nadalje, Komisija je dužna propisno obrazložiti mjere predviđene u tim delegiranim aktima koristeći se, prema potrebi, analizom njihove isplativosti, uključujući ocjene troškova za davatelje podataka i troškove proizvodnje, kako je navedeno u članku 14. stavku 3. točki (c) Uredbe (EZ) br. 223/2009.

Iako Komisija izražava žaljenje zbog ograničene prirode dodijeljenih ovlasti u odnosu na izvorni prijedlog, u cilju postizanja sporazuma trenutačnu odredbu smatrat će prihvatljivom.

Uvedene su još dvije izmjene:

članku 7. dodan je novi stavak o donošenju provedbenih mjera kojima se utvrđuju postupci širenja rezultata.

Novim člankom 9. predviđa se da Komisija izvijesti Europski parlament i Vijeće o provedbi Uredbe (EZ) br. 91/2003 do 31. prosinca 2020., a nakon toga svake četiri godine umjesto samo jednom, kako je utvrđeno postojećom Uredbom.

Standardna uvodna izjava i članak 10. o izvršavanju delegiranja ovlasti u skladu su s novim Međuinstitucijskim sporazumom o boljoj izradi zakonodavstva.

Komisija podupire prethodno navedeno.

4. Zaključak

Komisija podupire postignuti kompromis jer je vrlo blizak izvornom prijedlogu Komisije. Nadalje, njime se ne stvara dodatno opterećenje za pružatelje podataka te je on u skladu s ciljem pojednostavnjenja postojećeg pravnog okvira za europsku statistiku željezničkog prijevoza. U pogledu usklađivanja Uredbe (EZ) br. 91/2003 s UFEU-om, unatoč nekim ograničenjima, kompromisom se omogućuje dobra ravnoteža između delegiranih i provedbenih akata. Tekst je primjer uspješne primjene novog Međuinstitucijskog sporazuma o boljoj izradi zakonodavstva.

1. Uredba (EZ) br. 91/2003 Europskog parlamenta i Vijeća od 16. prosinca 2002. o statistici željezničkog prijevoza (SL L 14, 21.1.2003., str. 1.). [↑](#footnote-ref-1)
2. **Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (**SL L 55, 28.2.2011., str. 13.) [↑](#footnote-ref-2)
3. SL L 123, 12.5.2016., str. 1. [↑](#footnote-ref-3)
4. Uredba (EZ) br. 881/2004 Europskog parlamenta i Vijeća od 29. travnja 2004. o osnivanju Europske agencije za željeznice (SL L 164, 30.4.2004., str. 1.). Dana 16. lipnja 2016., nakon stupanja na snagu Uredbe (EU) br. 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br. 881/2004 (SL L 138, 26.5.2016., str. 1.), Agencija Europske unije za željeznice, zamjenjuje i nasljeđuje Europsku agenciju za željeznice (ERA).  [↑](#footnote-ref-4)